## Zakon o reviziji pretvorbe i privatizacije

### NN 44/2001 (16.5.2001.), Zakon o reviziji pretvorbe i privatizacije

# HRVATSKI SABOR

727

Na teme­lju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O REVIZIJI PRETVORBE I PRIVATIZACIJE

Proglašavam Zakon o reviziji pretvorbe i privatizacije, koji je donio
Hrvatski sabor na sjednici 3. svib­nja 2001.

Broj: 01-081-01-1438/2
Zagreb, 8. svib­nja 2001.

Predsjednik
Republike Hrvatske
**Stjepan Mesić,** v. r.

## ZAKON

### O REVIZIJI PRETVORBE I PRIVATIZACIJE

1. OpĆe odredbe

Članak 1.

Revizija pretvorbe
i privatizacije bivšega društvenog kapitala i državnog kapitala u pravnim
osobama provodi se radi zaštite Ustavom zaštićenih vrednota, ukupnoga pravnog
poretka, javnog morala.

Članak 2.

Revizija pretvorbe i privatizacije je, u smislu ovoga Zakona ispitivanje
dokumenata, isprava, izvješća, privatnih novčanih i imovinskih transakcija,
sustava interne kontrole i interne revizije, računovodstvenih i financijskih
postupaka te drugih evidencija radi utvrđivanja prava, obveza i odgovornosti
odgovornih osoba u tijelima državne uprave, upravnih organizacija i pravnih
osoba s javnim ovlastima, njihovih ugovornih strana i drugih osoba s kojima su
zajednički djelovali uključujući i pravne sljednike pravnih osoba, sudionika u
pretvorbi i privatizaciji, i to od dana njene provedbe do dana donošenja
mišljenja iz članka 19. stavka 2. ovoga Zakona.

Članak 3.

Revizija pretvorbe i privatizacije provodi se u skladu s ovim Zakonom:

1. u pravnim osobama koje su nastale pretvorbom na temelju Zakona o
pretvorbi društvenih poduzeća (»Narodne novine«, br. 19/91., 83/92., 84/92.,
94/93., 2/94., 9/95. i 21/96.),

2. u ustanovama, odnosno javnim ustanovama u kojima je bivši društveni
kapital pretvoren i privatiziran na temelju Zakona o ustanovama (»Narodne
novine«, br. 76/93.),

3. u pravnim osobama u kojima je društveni kapital pretvoren i
privatiziran na temelju Zakona o pretvorbi i organiziranju poduzeća u
komunalnim djelatnostima i djelatnostima uređenja i održavanja tržnica na malo
(»Narodne novine«, br. 91/92. i 70/93.) i Zakona o komunalnom gospodarstvu
(»Narodne novine«, br. 36/95., 70/97. i 124/97.),

4. u pravnim osobama koje su nastale primjenom Zakona o pretvorbi
kapitala društava osiguranja i reosiguranja u Republici Hrvatskoj (»Narodne
novine«, br. 69/92.),

5. u pravnim osobama u kojima je provedena sanacija na temelju Zakona o
sanaciji određenih poduzeća (»Narodne novine«, br. 56/95.),

6. u ostalim pravnim osobama u kojima je društveni ili državni kapital
pretvoren, odnosno privatiziran po posebnim zakonima, drugim propisima ili
pojedinačnim aktom,

7. za bivša društvena poduzeća koja su izdala interne dionice ili
potvrde o udjelima, odnosno koja su pretvorena u dioničko društvo ili društvo s
ograničenom odgovornošću na temelju Zakona o društvenom kapitalu (»Službeni
list SFRJ« br. 84/89. i 46/90.).

Revizija se provodi i u pravnim osobama koje su pravni sljednici pravnih
osoba iz ovoga članka.

Članak 4.

Revizija se ne provodi u društvima kapitala pretvorenim po
knjigovodstvenoj vrijednosti, koja nisu procijenjena i privatizirana i čije
dionice ili udjele u stopostotnom vlasništvu na dan stupanja na snagu ovoga
Zakona drži Hrvatski fond za privatizaciju.

Članak 5.

Revizija pretvorbe i privatizacije provodi se na zahtjev ovlaštenika iz
članka 11. ovoga Zakona kojim je ukazano na postojanje nekih od sljedećih
činjenica:

1. da se ne otplaćuju ili se neredovito otplaćuju upisane, odnosno
kupljene dionice ili udjeli, odnosno da se kupnja ili otplata dionica ne
obavlja u skladu sa zakonom i uvjetima iz ugovora sklopljenog s Hrvatskim
fondom za privatizaciju,

2. da je društveni ili državni kapital prodan za vrijednost manju od
procijenjene vrijednosti kupcima dionica, odnosno udjela, odnosno kada je
suglasnost na procijenjenu vrijednost dana više puta,

3. da su ukupna dugovanja pravne osobe veća od vrijednosti njezine
ukupne imovine,

4. da su dioničari, odnosno udjeličari u cijelosti ili djelo­mič­no svi
ili neki stekli besplatno, zamjenom ili prijenosom po pogodovanoj cijeni svoje
dionice, odnosno udjele prijenosom od strane Hrvatskog fonda za privatizaciju i
Hrvatskog zavoda za mirovinsko osiguranje, njegovog prednika, drugih fondova,
ili od trećih osoba,

5. da se elaborat o procijenjenoj vrijednosti poduzeća temeljio na
lažnoj ispravi ili lažnom iskazu vještaka koji je izradio elaborat ili
odgovorne osobe u poduzeću koje je samo izradilo elaborat,

6. da je pretvorba provedena
na temelju suglasnosti na pro­cjenu temeljnog kapitala po knjigovodstvenoj
vrijednosti, u slučaju kada to nije bilo propisano zakonom,

7. da zaposleni i bivši
zaposleni nisu ostvarili svoje zakonsko pravo na kupnju dionica uz popust,

8. da je društvo iz vlastitih
sredstava otplaćivalo, davalo na raspolaganje sredstva osiguranja i pružalo
drugu financijsku pot­po­ru na kupnju dionica društva, ili osobama koje su s
njima bile povezane,

9. da dodatno ulaganje
kapitala nije obavljeno u skladu s odobrenim programom dokapitalizacije
prilikom pretvorbe podu­zeća,

10. da su potraživanja
vjerovnika u postupku pretvorbe i privatizacije pretvorena u dionice ili
udjele,

11. smanjenje broja
zaposlenih mimo razvojnog plana uz istovremeni prestanak obavljanja prijašnje
ili osnovne djelatnosti,

12. da nije plaćen porez u
državni proračun, doprinosi za mirovinsko i zdravstveno osiguranje, lokalni
porezi i druga davanja jedinicama lokalne i područne (regionalne) samouprave,

13. neredovita isplata plaća,
naknada i drugih materijalnih davanja utvrđena zakonom i kolektivnim ugovorom,

14. da je prosječna plaća
većine ukupnog broja zaposlenih niža od prosječne plaće u njihovoj djelatnosti,

15. u drugim slučajevima u
kojima su utvrđene nepravilnosti u postupku pretvorbe i privatizacije.

Članak 6.

Revizija se obvezno provodi i
u pravnim osobama:

1. koje je jednom ili više
puta sanirala Vlada Republike Hrvat­ske, ili koje drugo tijelo osnovano
zakonom, odlukom ili drugim aktom Vlade Republike Hrvatske, po posebnim
zakonima koji se odnose na saniranje i restrukturiranje određenih poduzeća,

2. koje se u cijelosti ili djelomično financiraju ili su se financirala
iz državnog proračuna, odnosno iz sredstava fondova mirovinsko–invalidskog i
zdravstvenog osiguranja, zavoda za zapošlja­vanje i socijalne skrbi, programa
za zapošljavanje invalida ili razvojačenih branitelja ili su kod banaka uzimale
kredite za kupnju vlastitih dionica ili udjela za koje su jamčile imovinom
pravne osobe koja se pretvarala i privatizirala,

3. koje su u pretvorbi i
privatizaciji koristile kredite ili druga sredstva mirovinskog i zdravstvenog
osiguranja, zavoda za zapošljavanje i socijalne skrbi ili su kod banaka uzimale
kredite za koje su jamčile imovinom pravne osobe koja se pretvarala i
privatizirala.

Po ovom Zakonu obvezno se
provodi i revizija osnivanja i poslovanja svih trgovačkih društava u kojima
osnivačke udjele imaju trgovačka društva po Zakonu o privatizaciji ili većinski
vlasnik dionica ili udjela u tim društvima.

Članak 7.

Revizija pretvorbe i privatizacije u skladu s ovim Zakonom mora se
provesti i u pravnim osobama kod kojih je:

1. provedena kuponska privatizacija i to preuzimanjem dionica od osoba
iz članka 21. Zakona o privatizaciji (»Narodne novine«, br. 21/96.),

2. izvršena zamjena dionica i davanje dionica na upravljanje,

3. izvršeno otpisivanje potraživanja na temelju dužničko–vjerovničkih
odnosa u prometu i upravljanju dioničkim kapitalom (Hrvatski fond za
privatizaciju, Hrvatski zavod za zdravstveno osiguranje, Državna agencija za
sanaciju banaka i osiguranje štednih uloga, Hrvatski zavod za mirovinsko
osiguranje),

4. izvršeno otpisivanje potraživanja na temelju neplaćenih po­reza i
doprinosa.

Članak 8.

Revizija pretvorbe
i privatizacije bivšega društvenog kapitala i državnog kapitala u pravnim
osobama provodi se i radi postizanja ciljeva propisanih člankom 1. Zakona o
privatizaciji (»Na­rod­ne novine«, br. 21/96., 71/97., 16/98. i 73/00.) na
način utvrđivanja je li u postupku privatizacije došlo do povreda odredbi
Zakona o privatizaciji.

2. Tijelo nadleŽno za provoĐenje revizije
pretvorbe i privatizacije

Članak 9.

Tijelo nadležno za provođenje revizije pretvorbe i privatizacije je
Državni ured za reviziju (u daljnjem tekstu: nadležno tijelo za reviziju).

Na zahtjev nadležnog tijela za reviziju tijela državne uprave i druge
osobe s javnim ovlastima dužne su dostaviti podatke, utvrditi činjenice,
pribaviti potrebne podatke i dokumente i dati potrebna obrazloženja za potrebe
provođenja postupka kontrole i revizije pretvorbe i privatizacije.

Članak 10.

Nadležno tijelo za reviziju o svom radu svakih šest mjeseci podnosi
izvješća Hrvatskom saboru. Nadležno tijelo za reviziju dužno je nakon provedene
rasprave u Hrvatskom saboru na prikladan način preko elektronskih medija i
tiska izvješćivati javnost o provedenoj reviziji pretvorbe, odnosno privatizacije.

Članak
11.

Zahtjev za pokretanje
postupka revizije pretvorbe i privatizacije mogu podnijeti:

1. svaki dioničar ili
udjeličar, odnosno bivši dioničar ili udjeličar pravne osobe za koju se traži
pokretanje postupka kontrole pretvorbe i privatizacije,

2. registrirana udruga malih
dioničara pravne osobe za koju se traži pokretanje postupka kontrole pretvorbe
i privatizacije,

3. sindikat u koji je
udružena većina zaposlenih i bivših zaposlenih pravne osobe za koju se traži
pokretanje postupka kontrole pretvorbe i privatizacije.

4. Uprava i Nadzorni odbor
pravne osobe za koju se traži pokretanje postupka kontrole pretvorbe i
privatizacije, u ime te pravne osobe,

5. Financijska policija,

6. Državno pravobraniteljstvo
Republike Hrvatske,

7. državno odvjetništvo u
okviru radnji u predistražnom i istražnom postupku,

8. Hrvatski zavod za
mirovinsko osiguranje,

9. Hrvatski zavod za zdravstveno osiguranje,

10. Vlada Republike Hrvatske ili pojedino ministarstvo,

11. Komisija za vrijednosne papire,

12. Hrvatska narodna banka,

13. Državna agencija za sanaciju banaka i osiguranje štednih uloga,

14. vlasnici imovine koja je nacionalizirana i konfiscirana, a koja je
ušla u proces pretvorbe i privatizacije,

15. jedinice lokalne i područne (regionalne) samouprave.

Zahtjev za pokretanje postupka iz stavka 1. ovoga članka podnosi se
nadležnom tijelu za reviziju.

Ako nije podnesen
zahtjev za pokretanje postupka revizije pretvorbe i privatizacije od strane
ovlaštenih subjekata iz stavka 1. ovoga članka, postupak revizije može pokrenuti
nadležno tijelo za reviziju.

Članak 12.

Na zahtjev nadležnog tijela za reviziju tijela državne uprave i drugi
subjekti dostavit će podatke, pribaviti potrebne podatke i dokumente, te dati
potrebna obrazloženja za potrebe provođenja postupka revizije pretvorbe,
odnosno privatizacije.

Obveza iz stavka 1. ovoga članka odnosi se i na društva kapitala čija je
pretvorba i privatizacija predmet revizije.

Članak 13.

U postupku
revizije pretvorbe i privatizacije kako je to propisano ovim Zakonom,
odgovarajuće se primjenjuju odredbe Zakona o općem upravnom postupku (»Narodne
novine«, br. 53/91.) i Zakona o državnoj reviziji (»Narodne novine«, br.
70/93., 48/95. i 105/99.).

Članak 14.

U obavljanju poslova iz svog djelokruga nadležno tijelo za reviziju može
zatražiti pomoć stručnjaka i specijaliziranih struč­nih institucija.

Za sva plaćanja dionica bez popusta kojih su kupci ili stjecatelji
domaće ili strane fizičke ili pravne osobe te strane pravne osobe u pretežitom
vlasništvu domaćih ili stranih pravnih osoba, obvezno se utvrđuje tijek i način
plaćanja te izvor sredstava uz obvezno pribavljani nalaz Ureda za sprječavanje
pranja novca.

Ukoliko su dionice ili udjeli otplaćeni zajmovima banaka ili drugih
financijskih institucija, obvezno će se utvrditi postojanje eventualne
protuzakonite otplate zajma ili zalaganja imovine od strane pravne osobe čije
su dionice ili udjeli predmet kupnje.

Ukoliko je za slučaj iz stavka 3. ovoga članka kao sredstvo osiguranja
zajma dana osobna imovina kupca posebno će se utvrditi vrijednost založene
imovine u odnosu na pozajmljena novčana sredstva.

Ukoliko su dionice ili udjeli otplaćeni zajmovima banaka ili drugih
financijskih institucija, obvezno će utvrditi urednost otplate te izvor
sredstava za otplatu.

Nadležno tijelo za reviziju obvezno je utvrditi:

1. knjigovodstvenu vrijednost bivšega društvenog poduzeća na dan
procjene vrijednosti društvenog kapitala,

2. vjerodostojnost iskazanih bilančnih pozicija na dan procjene
vrijednosti društvenog kapitala, posebice potraživanja i obveza,

3. realnost procijenjene vrijednosti drušvenog kapitala iz pred­loženog
elaborata o procjeni vrijednosti društvenog kapitala i predložene odluke o
pretvorbi,

4. ispravnost primjene tečaja njemačke marke prema domaćoj valuti u
procijenjenoj vrijednosti društvenog kapitala u rješenju, odnosno potvrdi
Hrvatskog fonda za privatizaciju,

5. model pretvorbe,

6. osnovne podatke o programu
pretvorbe, razvojnom programu, tržišnom položaju poduzeća te proizvodnim i
tehnološkim mogućnostima,

7. broj zaposlenika u društvenom
poduzeću u trenutku donošenja odluke o pretvorbi,

8. imena i prezimena članova
organa upravljanja koji je donio odluku o pretvorbi te ime i prezime osobe
ovlaštene za zastupanje u trenutku donošenja odluke o pretvorbi,

9. naziv pravne osobe i/ili ime
i prezime fizičke osobe koja je izradila elaborat o procjeni vrijednosti
poduzeća.

Članak 15.

U provođenju postupka
revizije nadležno tijelo za reviziju nije vezano podnesenim zahtjevom već će
reviziju pretvorbe i privatizacije provesti u opsegu koji ocijeni potrebnim.

3. Postupci i mjere po izvrŠenoj reviziji
pretvorbe i privatizacije

Članak 16.

Nadležno tijelo za reviziju nakon provedenog postupka i na temelju
činjenica utvrđenih u reviziji sastavlja izvješće o provedenoj reviziji
pretvorbe i privatizacije.

Izvješće iz stavka 1. ovoga
članka dostavlja se Hrvatskom saboru, Vladi Republike Hrvatske, Hrvatskom fondu
za privatizaciju, nadležnom tijelu državne uprave, nadležnom državnom
odvjetništvu i podnositelju zahtjeva.

Članak
17.

Ako nadležno tijelo za
reviziju prilikom revizije utvrdi postojanje radnji koje imaju obilježja
kaznenog djela, privrednog prijestupa ili prekršaja, podnijet će prijavu
nadležnom državnom odvjetništvu, ili drugom nadležnom tijelu.

Članak
18.

Kada su u postupku revizije
pretvorbe i privatizacije utvrđene nepravilnosti iz članaka 5., 6., 7., 8. i
14. ovoga Zakona, nadležno tijelo za reviziju će u samom tijeku postupka, pred
nadležnim tijelima pokrenuti postupke za privremenu zabranu raspolaganja na
tako stečene dionice i udjele.

Članak
19.

Izvješće iz članka 16. ovoga
Zakona sastoji se od ocjene o tome je li pretvorba i privatizacija pravnih
osoba i društvenog ili državnog kapitala provedena sukladno ili protivno
odredbama članka 1. i članka 8. ovoga Zakona.

Pored ocjene iz stavka 1.
ovoga članka u slučajevima kad nadležno tijelo za reviziju u postupku revizije
pretvorbe i privatizacije utvrdi da je ona provedena u skladu sa zakonom i
drugim propisima te da nije došlo do povrede odredbi iz članka 1. i članka 8.
ovoga Zakona, nadležno tijelo za reviziju izdat će posebno mišljenje kojim će
se potvrditi ispravnost provedbe pretvorbe i privatizacije.

Nakon donošenja posebnog
mišljenja iz stavka 2. ovoga članka za istu pravnu osobu više se ne može
pokrenuti postupak revizije pretvorbe i privatizacije osim u slučaju ako se
dođe do novih činjenica i dokumenata koji upućuju na povredu zakona u postupku
pretvorbe i privatizacije, a za koje se u postupku revizije nije znalo ili nije
moglo znati.

Članak 20.

U slučajevima kad nadležno tijelo za reviziju u postupku revizije
pretvorbe i privatizacije ocijeni da je došlo do povrede odredbi iz članka 1. i
članka 8. ovoga Zakona nadležno tijelo za reviziju će u svom izvješću posebno:

1. utvrditi vrstu i način povrede odredbi iz članka 1. i 8. ovoga Zakona
i imenovati osobe koje su te povrede počinile,

2. utvrditi odnose među tim osobama i opisati njihovo djelovanje, i
utvrditi njihov odnos i zajedničko djelovanje s drugim registriranim i
neregistriranim društvima, a naročito pod kojim uvjetima su poslovale s
društvom kapitala čije su dionice ili udjele otplatili jednokratno ili
ugovorili obročno plaćanje u smislu datih i primljenih zajmova, pozajmica,
jamstava, prometa, cijena roba i usluga između takvih povezanih društava,
tijelima državne uprave, upravnim organizacijama, udrugama i neformalnim
skupinama i doprinos svake od njih posebno,

3. označiti osobe, imenovanih i izabranih predstavnika Republike
Hrvatske ili zaposlenih osoba u tijelima državne uprave, pravosuđa, pravnih
osoba u kojima je Republika Hrvatska posredno ili neposredno dioničar ili
udjeličar, a koji su bili dužni djelovati, spriječiti ili otkloniti povrede
odredaba iz članka 1. i članka 8. ovoga Zakona,

4. opisati nastalu štetu po visini i obliku, imenovati oštećene i
povrijeđene zaštićene vrednote iz članka 1. i članka 8. ovoga Zakona,

5. ukazati na sve oblike ekonomskog pogodovanja pojedinca ili pravnih
osoba nastalih uslijed djelovanja tijela državne uprave i pravnih osoba sa
javnim ovlastima ili korištenja nečijega slabijeg položaja izazvanog ratnim
djelovanjem, teškom ekonomskom situacijom, neukosti, raspolaganjem, povlaštenim
informacijama, ili osobnim utjecajem, monopolističkim položajem na tržištu i
sporošću pravne zaštite.

4. ZavrŠne odredbe

Članak 21.

Zahtjev za pokratanje postupka revizije pretvorbe i privatizacije
podnosi se u roku od 60 dana od dana stupanja na snagu ovoga Zakona.

Svi postupci revizije pretvorbe i privatizacije moraju se provesti
najkasnije do 1. siječnja 2003. godine.

Na zahtjev društva nadležno tijelo za reviziju izdat će potvrdu o
zaprimanju zahtjeva za pokretanje revizije pretvorbe i privatizacije tog
društva, bez navođenja ovlaštenika pokretanja postupka koji je podnio zahtjev.

Članak 22.

Ovaj Zakon stupa na snagu osmoga dana od dana objave u »Narodnim novinama«.

Klasa: 470-03/00-01/01
Zagreb, 3. svibnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 44/2001-727